SKRIFTLIG FORESPØRGSEL P-2473/02

af Richard Howitt (PSE) til Kommissionen

(30. august 2002)

Om: Støtte til buskmænd i Central Kalahari Game Reserve, Botswana

Kan Kommissionen bekræfte og i detaljer gøre rede for, om regeringen i Botswana bruger, eller har til hensigt at bruge, udviklingsbistand fra EU til at flytte buskmændene i Kalahari, hvilket Parlamentet har konstateret er imod deres vilje? Er Kommissionen enig i, at dette er i modstrid med Kommissionens eget arbejdsdokument fra 1998 om oprindelige folk? Vil Kommissionen behandle dette problem, og særligt tage det op til velvillig overvejelse at støtte en alternativ udvikling, således at buskmændene i Kalahari kan blive på den jord, der i generationer har været deres, såfremt alle parter kan nå til enighed herom?

Svar afgivet på Kommissionens vegne af Poul Nielson

(25. oktober 2002)

Kommissionen vil gerne bekræfte, at den ikke kan tilslutte sig en eventuel omtalt hensigt fra regeringens side om at bruge EU's udviklingsbistand til at støtte genbosættelse af Kalaharis buskmænd (også kendt som basarwa- eller san-folket) mod deres vilje. Kommissionen har da heller ikke modtaget nogen anmodning om støtte til dette formål fra den botswanske regering og har ikke kendskab til en sådan hensigt.

Kommissionen har i sine hyppige kontakter med den botswanske regering udtrykt sin bekymring over disse menneskers rettigheder og insisteret på, at der ikke må øves tvang eller urimelig tilskyndelse (til f.eks. genbosættelse), og at de indfødtes eget valg skal respekteres.

Denne holdning er i overensstemmelse med Kommissionens arbejdsdokument fra maj 1998(1) og Rådets resolution fra november 1998, der bl.a. anerkender oprindelige folks fælles og ubestridelige ejendomsret over de områder, de traditionelt bebor, og deres ret til at vælge, i hvilken retning deres udvikling skal gå, hvilket indebærer retten til at rejse indvendinger især mod planer for disse traditionelle tilhørsområder.

Initiativer som det EU-støttede program til bevarelse og forvaltning af vilde dyr og planter (WCMP-programmet), som det ærede medlem henviser til, falder inden for disse rammer, og Kommissionen vil fortsætte dialogen om genbosættelsen med statslige institutioner på alle niveauer.

WCMP-programmet synes at have særlig interesse på to punkter. For det første er hovedformålet med denne udviklingsforanstaltning ikke at yde specifik støtte til en bestemt etnisk gruppe eller til Central Kalahari Game Reserve (CKGR-reservatet). Derfor er programmet ikke direkte knyttet til basarwa-spørgsmålet. Det tager sigte på at støtte og forbedre bevarelsen og bæredygtig udnyttelse af landets beskyttede reservater og tilstødende områder gennem aktiviteter i Ngamiland, Ghanzi-distriktet og dele af Central- og Kweneng-distriktet.

For det andet er det vigtigt at gøre det klart, at der (ud af et samlet beløb på 14 mio. EUR) vil blive afsat 1 mio. EUR som gavebistand til lokaludvikling. Adgangen til midlerne bliver efterspørgselsbestemt, og alle basarwa-folk og andre lokalsamfund i målområderne, dvs. beskyttede reservater og tilstødende områder, kan fremsætte forslag til støtte til alternative økonomisk levedygtige og miljømæssigt bæredygtige udviklingsløsninger for disse lokalsamfund. Projektforslagene kan tage sigte på indtægtsskabende eller infrastrukturudviklende aktiviteter, men er ikke begrænset hertil. Kapacitetsopbygningsforanstaltninger i lokalsamfundene er også en mulighed. Lokalsamfundene bliver uddannet og styrket, så de kan udvikle deres egne institutioner, forvalte og overvåge ressourcerne og i egen interesse forhandle med den private sektor, offentlige institutioner og andre organer. Dette sidste aspekt anses for at have afgørende betydning for en egentlig selvstændiggørelse af lokalsamfundene.

Efter drøftelserne med den botswanske regering tidligere på året ser det ud til, at basarwa- folket, selv om det bor uden for CKGR-reservatet, måske får lov til at udvikle aktiviteter, der bl.a. omfatter bæredygtig udnyttelse af ressourcerne inden for reservatet. Kommissionen vil følge denne mulighed op inden for rammerne af det nye program, når dette er kommet rigtig i gang hen imod slutningen af 2002.

(1) SEK(98) 773 endelig udg.